তথ্যানুসন্ধানে আরও জানা যায়, পৃথক নামে কাজ পেলেও ঠিকাদারি প্রতিষ্ঠান দুটির মালিক একজনই। ভাগ্যবান এই ঠিকাদারের নাম আকাশ ভৌমিক। তার প্রতিষ্ঠান দুটি হল প্রভাতী এন্টারপ্রাইজ ও তালুকদার এন্টারপ্রাইজ। বাড়ি চাঁদপুরের মতলব উপজেলায়। এছাড়া শুধু চলতি অর্থবছর নয়, এর আগেও তিন দফায় কম্বল সরবরাহের কাজ পেতে সক্ষম হয় একই প্রতিষ্ঠান। রহস্যজনক কারণে একই ব্যক্তি বারবার কাজ পাচ্ছে। আর তার বিরুদ্ধে নিম্নমানের কম্বল সরবরাহের অভিযোগ এই প্রথম নয়, এর আগেও ছিল। কিন্তু শেষ পর্যন্ত প্রভাবশালী মহলের তদবিরে তিনি পার পেয়ে যান। এভাবেই সংশ্লিষ্ট ঠিকাদার মাত্র চার বছরের ব্যবধানে সামান্য মুদি দোকানদার থেকে হয়ে যান ক্রোড়পতি। এক সময় যার নুন আনতে পান্তা ফুরাত, তিনি এখন কোটি কোটি টাকার মালিক।